Številka: 007-0012/2021 (201)

Datum: 8. 10. 2021

**OBČINSKEMU SVETU**

**OBČINE TRŽIČ**

**ZADEVA:** **PODELITEV KONCESIJ ZA IZVAJANJE GOSPODARSKE JAVNE SLUŽBE OBDELAVE DOLOČENIH VRST KOMUNALNIH ODPADKOV TER ODLAGANJE OSTANKOV PREDELAVE ALI ODSTRANJEVANJA KOMUNALNIH ODPADKOV Z OBMOČJA OBČINE TRŽIČ**

V skladu z 9. in 18. členom Statuta Občine Tržič (Uradni list RS, št. 19/2013, 74/2015) vam pošiljam v obravnavo in sprejem točko:

|  |
| --- |
| **PODELITEV KONCESIJ ZA IZVAJANJE GOSPODARSKE JAVNE SLUŽBE OBDELAVE DOLOČENIH VRST KOMUNALNIH ODPADKOV TER ODLAGANJE OSTANKOV PREDELAVE ALI ODSTRANJEVANJA KOMUNALNIH ODPADKOV Z OBMOČJA OBČINE TRŽIČ** |

V skladu z 21. členom Statuta Občine Tržič in 55. členom Poslovnika Občinskega sveta Občine Tržič bodo kot poročevalci na seji Sveta in delovnih teles sodelovali:

* Jasna Kavčič, vodja Urada za okolje in prostor Občine Tržič,
* Vesna Jekovec, direktorica Komunale Tržič d.o.o.,
* Dušan Marc – JP VOKA SNAGA d.o.o.

**PREDLOG SKLEPOV:**

1. **Občinski svet Občine Tržič podpira namero, da Občina Tržič pristopi k podelitvi koncesij za izvajanje gospodarske javne službe obdelave določenih vrst komunalnih odpadkov ter odlaganja ostankov predelave ali odstranjevanja komunalnih odpadkov z območja Občine Tržič JAVNEMU PODJETJU VODOVOD KANALIZACIJA SNAGA d.o.o.**
2. **Občinski svet Občine Tržič zadolži župana, da z občinsko upravo pripravi vse potrebne dokumente za podelitev** **koncesij** **za izvajanje gospodarske javne službe obdelave določenih vrst komunalnih odpadkov ter odlaganja ostankov predelave ali odstranjevanja komunalnih odpadkov z območja Občine Tržič JAVNEMU PODJETJU VODOVOD KANALIZACIJA SNAGA d.o.o.**

**mag. Borut Sajovic**

**ŽUPAN**

**OBRAZLOŽITEV:**

Na 22. seji Občinskega sveta Občine Tržič, ki je bila dne 16. 9. 2021, je bilo v razpravi pri točki 6. Poročilo o poslovanju podjetja Komunala Tržič d.o.o. za poslovno leto 2020 v povezavi s predhodno točko 5., kjer se je obravnaval predlog cen storitev gospodarske javne službe (v nadaljevanju: GJS) na področju obdelave določenih vrst komunalnih odpadkov na lokaciji Mala Mežakla, povedano, da se preverja tudi druge možnosti, in sicer izvajanje GJS obdelave in odlaganja komunalnih odpadkov v RCERO Ljubljana.

Prav tako so bili predstavljeni razlogi zaradi katerih, kljub v letu 2017 sprejetima odlokoma o podelitvi koncesij za izvajanje GJS obdelave določenih vrst komunalnih odpadkov ter odlaganja ostankov predelave ali odstranjevanja komunalnih odpadkov z območja Občine Tržič, vse do danes še ni prišlo do sklenitve koncesijskih razmerij. Ti dve GJS izvaja Komunala Tržič d.o.o. brez podeljene koncesije, kar kot sporno navaja tudi neodvisni revizor v Poročilu o pregledu računovodskih izkazov poslovanja podjetja Komunala Tržič d.o.o. za poslovni leti 2019 in 2020. Komunala Tržič d.o.o. namreč trenutno zagotavlja izvajanje obeh GJS prek podizvajalske pogodbe s podjetjem z JEKO d.o.o., za katerega podjetje Ekogor d.o.o. zagotavlja obdelavo odpadkov, JEKO d.o.o. pa odlaganje odpadkov v CERO Mala Mežakla.

Da se v CERO Mala Mežakla srečujejo s problematiko zagotavljanja zadostne kapacitete odlagalnega polja, dokazuje dopis v zvezi z obdelavo kosovnih odpadkov, ki ga je Komunala Tržič d.o.o. dne 21.9.2021 prejela s strani JEKO d.o.o.. Z namenom zmanjšanja prostornine odloženih odpadkov so namreč sprejeli tehnološki ukrep, s katerim se bo izboljšalo prostorninsko razmerje in s tem podaljšal čas za zapolnitev odlagalnega polja za dobro leto dni. Poleg tega je bila Komunala Tržič obveščena, da se rok za oddajo neobdelanih kosovnih odpadkov na odlagališču nenevarnih odpadkov podaljša samo do 31. 12. 2021 in da se do tega roka sprejemajo sorazmerne količine neobdelanih kosovnih odpadkov, kar za Komunalo Tržič pomeni oddajo 30 ton neobdelanih kosovnih odpadkov do konca leta. To pa pri trenutnih količinah kosovnih odpadkov pomeni še dober mesec dni, preostali kosovni odpadki pa bodo morali biti dodatno obdelani, kar pa podraži strošek obdelave na letni ravni za cca. 20.000 €. To pomeni, da bo kljub povišanju cene obdelave, kar je bilo potrjeno na prejšnji seji, strošek obdelave kosovnih odpadkov ostal nepokrit s ceno, ki jo plačujejo uporabniki storitev. Pogodba s podjetjem JEKO d.o.o. za obdelavo in odlaganje odpadkov poteče 31.12.2021, kar lahko pomeni tudi dodatno zvišanje cen storitev obdelave in odlaganja komunalnih odpadkov.

Če želimo za ravnanje s komunalnimi odpadki, ki nastanejo na območju naše občine, pridobiti celovito rešitev, je glede na problematiko, s katero se srečujejo v CERO Mala Mežakla, zagotovo potrebno poiskati celovito, dolgoročno stabilno in ekonomsko ugodno rešitev.

Pri iskanju boljše rešitve smo opravili pogovor s predstavniki JAVNEGA PODJETJA VODOVOD KANALIZACIJA SNAGA d.o.o. Ljubljana (krajše: JP VOKA SNAGA d.o.o.), ki upravlja RCERO Ljubljana, v katerem izvaja GJS obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov. V RCERO Ljubljana je vključenih 57 občin, od tega je 8 gorenjskih občin, in 14 komunal oz. več kot 800.000 uporabnikov. Celovitost storitev v RCERO Ljubljana bo v prihodnjih letih nadgrajena tudi z objektom za energetsko izrabo lahke frakcije odpadkov. Pridobili smo informacije, da bi se Občina Tržič lahko vključila oz. pridružila kot občina pristopnica k skupnemu ravnanju v RCERO Ljubljana, v kolikor bi jim posredovali našo zainteresiranost k pristopu. Kot so nam pojasnili, bodo cene storitev enake polni stroškovni ceni, ki se oblikuje v skladu z Uredbo MEDO, z dodatkom v višini 5% za občino pristopnico. Trenutno veljavne cene storitev obdelave in odlaganja komunalnih odpadkov so objavljene na njihovi spletni strani.

Ob upoštevanju zgoraj navedenih izhodišč izračun stroška komunalnih storitev na položnici pokaže, da se z opcijo izbire drugega koncesionarja za GJS obdelave in odlaganja komunalnih odpadkov mesečni strošek za uporabnike iz tega naslova predvidoma v začetnem obdobju ne bo povišal.

Glede na navedeno predlagamo Občinskemu svetu Občine Tržič, da podpre namero, da Občina Tržič pristopi k podelitvi koncesij za izvajanje gospodarske javne službe obdelave določenih vrst komunalnih odpadkov ter odlaganja ostankov predelave ali odstranjevanja komunalnih odpadkov z območja Občine Tržič JAVNEMU PODJETJU VODOVOD KANALIZACIJA SNAGA d.o.o. ter da zadolži župana, da z občinsko upravo pripravi vse potrebne dokumente za podelitev koncesij za izvajanje teh dveh gospodarskih javnih služb.

|  |  |
| --- | --- |
|  |  |

Pripravila:

Jasna Kavčič,

Vodja Urada za okolje in prostor

Klemen Srna,

direktor občinske uprave Občine Tržič